‘डे ब्रुएनको स्थान कसैले लिन सक्दैन’
केभिन डे ब्रुएनलाई स्थानान्तरण गर्न निकै कठिन हुने म्यानचेस्टर सिटीका व्यवस्थापक पेप ग्वार्डिओलाले बताएका छन् । घुँडाको चोटका कारण बेल्जियमका खेलाडी डे ब्रुएन तीन महिना खेल्न नसक्ने भएपछि उनले यस्तो जनाएका हुन् ।
लन्डन — केभिन डे ब्रुएनलाई स्थानान्तरण गर्न निकै कठिन हुने म्यानचेस्टर सिटीका व्यवस्थापक पेप ग्वार्डिओलाले बताएका छन् । घुँडाको चोटका कारण बेल्जियमका खेलाडी डे ब्रुएन तीन महिना खेल्न नसक्ने भएपछि उनले यस्तो जनाएका हुन् ।सिटीले गत सिजनमा एकतर्फी रूपमा वर्चस्व जमाई प्रिमियर लिगको उपाधि जित्दा २७ वर्षे मिडफिल्डर डे ब्रुएनले ८ गोल गर्नुका साथै १६ गोलका लागि पास उपलब्ध गराइदिएका थिए । उनी बुधबार अभ्यासका क्रममा घाइते भएका थिए, तर चोटको शल्यक्रिया भने गर्नुपर्ने छैन ।उनले चोटका कारण सिटीको उपाधि प्रतिद्वन्द्वीहरू लिभरपुलसँग अक्टोबर ७, नोभेम्बर ११ को म्यानचेस्टर डर्बीसहित च्याम्पियन्स लिगको समूह चरणका धेरै खेल गुमाउनेछन् । ‘केभिन र उनको परिवारका लागि यो स्वीकार गर्न गाह्रो छ, हामीले स्वीकारेका छौं,’ ग्वार्डिओलाले शुक्रबारको पत्रकार सम्मेलनमा भने, ‘मानव शरीरको पनि केही सीमा हुन्छ र यो सब हुन गयो । उनलाई गुमाउनु हामीलाई ठूलो क्षति हो ।’‘केभिनको स्थान खोज्नु त्यति सजिलो छैन । हामी उनीबिना पनि राम्रो गर्न खोज्नेछौं र उनी आउने बेलासम्म पनि राम्रो स्थितिमा रहने प्रयास गर्नेछौं । हाम्रो उनलाई साथ रहनेछ । उनले सिजन सकिएपछि पनि आरामको मौका पाएका थिएनन्, त्यसैले मेरो सुझावचाहिँ आराम गर्नु र छुट्टीमा बस्नु हो,’ ग्वार्डिओलाले भने, ‘जब उनी तयार हुनेछन्, खुला हृदयले बोलाउनेछौं ।’सिटीले यसअघि खेलाडीको विस्तृत स्क्यान गरेपछि दायाँ घुँडामा लिगामेन्ट चोटबाट डे ब्रुएन सताइएको जनाएको थियो । बेल्जियमलाई विश्वकपको सेमिफाइनलमा पुर्‍याउने क्रममा पनि डे ब्रुएनले उत्कृष्ट प्रदर्शन गरेका थिए । उनले २०१६ को जनवरीमा एभरटनसँगको लिग खेलको दौरान पनि यस्तै चोट बोकेका थिए, जसका कारण उनी दुई महिना मैदान बाहिर हुनुपरेको थियो ।आइतबार आर्सनलसँगको प्रिमियर लिग खेलका दौरान उनी एक घण्टाको खेलपछि मैदान छिरेका थिए । सिटीले सो खेल २–० ले जितेको थियो । ग्वार्डिओलाले डे ब्रुयनको स्थान लिने खेलाडी नरहेको बताइरहे पनि सिटीसँग धेरै राम्रा खेलाडी रहेका छन् । अबुधाबीका मालिकको स्वामित्वमा सिटीले खेलाडी खरिदमा ठूलो खर्च गरिरहेकाले ग्वार्डिओलालाई त्यस्तो अप्ठ्यारो नपर्न पनि सक्छ ।बर्नान्डो सिल्भा, डेविड सिल्भा, इल्काय गुन्डोगनसहित युवा टोलीबाट आएका प्रतिभाशाली फिल फोडेन जस्ता खेलाडी रहेकाले डे ब्रुएनको स्थान लिने खेलाडी सिटीमा देखिन्छन् ।